Broj: 711-I-940-M-191/22-02-19

Zagreb, 12. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Petra Matkovića, ravnatelja Zavoda za prostorno uređenje Splitsko-dalmatinske županije, za davanjem mišljenja Povjerenstva,** na 167. sjednici održanoj dana 12. travnja 2022.g. daje sljedeće

**MIŠLJENJE**

1. **Sukladno odredbi članka 7. točke d) ZSSI-a obvezniku Petru Matkoviću, ravnatelju Zavoda za prostorno uređenje Splitsko-dalmatinske županije zabranjeno je pored plaće za obnašanje navedene dužnosti primiti dodatnu naknadu za obnašanje dužnosti pa tako i regres, božićnicu, jubilarnu nagradu, dar u prigodi dana Svetog Nikole kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti dok takve primitke može ostvariti ukoliko u tijelu u kojem obnaša dužnost temeljem ugovora o radu obavlja i druge poslove kao zaposlenik tijela.**

1. **Sukladno odredbama ZSSI-a nema zapreke da obveznik Petar Matković prima naknade za rad u Povjerenstvima za procjenu vrijednosti nekretnina te je iste dužan prijaviti prilikom podnošenja imovinske kartice.**
2. **Sukladno odredbama ZSSI-a obveznik Petar Matković za vrijeme obnašanja javne dužnosti ravnatelja Zavoda za prostorno uređenje Splitsko-dalmatinske županije može povremeno obavljati stručne i savjetodavne poslove člana Povjerenstva u postupku strateške procjene utjecaja zahvata na okoliš i za to primati naknadu koju je dužan prijaviti u imovinskoj kartici.**
3. **Sukladno odredbama ZSSI-a obveznik Petar Matković može istovremeno uz obnašanje dužnosti obavljati druge poslove na javnim arhitektonsko-urbanističkim natječajima te za navedeno primiti međunarodna i državna priznanja i nagrade budući da se oni ne smatraju darom u smislu članka 15. stavka 1. ZSSI-a.**
4. **Sukladno odredbama ZSSI-a obveznik Petar Matković može istovremeno uz obnašanje dužnosti povremeno i privremeno obavljati poslove predstavnika suvlasnika stambene zgrade u kojoj stanuje te za iste poslove može primiti naknadu koju je dužan prijaviti u imovinsku karticu.**
5. **Sukladno odredbama ZSSI-a obveznik Petar Matković može istovremeno uz obnašanje dužno** **sudjelovati na stručnim skupovima i panel radionicama u svojstvu predavača te stručnog organizacijskog tijela kao i pisati članke za časopise i tiskovine ta za navedeno ostvarivati honorar koji je dužan prijaviti u imovinskoj kartici.**

Obrazloženje

Zahtjev za davanjem mišljenja Povjerenstva podnio je obveznik Petar Matković, ravnatelj Zavoda za prostorno uređenje Splitsko-dalmatinske županije. U Povjerenstvu zahtjev je zaprimljen 07. travnja 2022. pod poslovnim brojem 711-U-4085-M-186/22-01-2, povodom kojeg se vodi predmet broj M-186/22.

Člankom 3. stavkom 1. podstavkom 64. ZSSI-a propisano je da su ravnatelji županijskih zavoda za prostorno uređenje obveznici u smislu navedenog zakona, stoga je Petar Matković povodom obnašanja dužnosti ravnatelja Zavoda obvezan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu postavlja upit mogu li ravnatelji županijskih Zavoda za prostorno uređenje primati dodatnu naknadu za obnašanje dužnosti pa tako: regres, božićnicu, jubilarnu nagradu, dar u prigodi dana Svetog Nikole kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti te mogu li takve primitke ostvariti po osnovi ugovora o radu. Nadalje, obveznik postavlja upit mogu li ravnatelji županijskih zavoda za prostorno uređenje temeljem članka 16. i članka 17. stavka 1. Zakona, primati naknadu za rad u Povjerenstvima za procjenu vrijednosti nekretnina kao i mogu li primiti naknadu za rad u Povjerenstvima u postupcima strateške procjene i procjene utjecaja zahvata na okoliš sukladno posebnim zakonima. Obveznik isto tako postavlja upit mogu li ravnatelji županijskih zavoda za prostorno uređenje temeljem članka 17. Zakona obavljati druge poslove i/ili sudjelovati na javnim arhitektonsko-urbanističkim natječajima, sukladno svome zvanju i sposobnostima i za to primiti nagradu ili naknadu, obavljati dužnost predstavnika suvlasnika stambene zgrade u kojoj stanuju i za to primati naknadu i sudjelovati na stručnim skupovima i panel radionicama u svojstvu predavača, stručnog organizacijskog tijela kao i pisati članke za časopise i tiskovine i za to primiti honorar sukladno posebnim propisima.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI-a.

Stoga, obveznik Petar Marković kao ravnatelj Zavoda za prostorno uređenje Splitsko-dalmatinske županije koji za obnašanje navedene dužnosti prima plaću, ne može uz istu primati i regres, božićnicu, jubilarnu nagradu, dar u prigodi dana Svetog Nikole kao i ostale neoporezive nagrade jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI-a.

Međutim, u slučaju kada obveznik uz dužnost ravnatelja Zavoda za prostorno uređenje povremeno, temeljem ugovora o radu, obavlja i druge poslove kao zaposlenik navedene ustanove isti u svojstvu zaposlenika ustanove stječe pravo na primitke regresa, božićnice i sl. te bi mogao temeljem obavljanja tog posla primiti dodatne naknade, jer u tom slučaju iste ne bi bile primljene povodom obnašanja dužnosti ravnatelja zavoda, već za obavljanje određene druge djelatnosti, slijedom čega se ne bi radilo o dodatnoj naknadi za poslove obnašanja dužnosti ravnatelja.

Nadalje, člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Stavkom 2. istog članka ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti dok je stavkom 3. propisano da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Povjerenstvo ističe kako u pogledu obavljanja funkcija člana u Povjerenstvu za procjenu vrijednosti nekretnina kao i funkcije člana Povjerenstva u postupku strateške procjene utjecaja zahvata na okoliš tumači da se radi o obavljanju drugih stručnih i savjetodavnih poslova koje je po prirodi stvari povremeno, slijedom čega obveznik temeljem odredbe članka 17. stavka 2. ZSSI/21-a može istovremeno uz profesionalno obnašanje javne dužnosti obavljati ovu funkciju te za to primati naknadu.

Člankom 15. stavkom 1. ZSSI-a propisano je da se darom, u smislu toga Zakona, smatra novac, stvari bez obzira na njihovu vrijednost, prava i usluge dane bez naknade koje obveznika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 2. propisano je da se darovima, u smislu toga Zakona, ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade. Stavkom 3. propisano je da obveznik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja, a stavkom 4. da obveznik ne smije primiti dar iz stavka 3. ovoga članka kada je on u novcu, bez obzira na iznos, te vrijednosnicu i dragocjenu kovinu. Pod darom u novcu, vrijednosnicom i dragocjenom kovinom ne smatra se numizmatički novac, prigodni optjecajni kovani novac pakiran u prigodnu ambalažu niti numizmatički kompleti.

Povjerenstvo ističe kako obveznik može istovremeno uz obnašanje dužnosti sudjelovati na javnim arhitektonsko-urbanističkim natječajima te primiti međunarodne ili državne nagrade, dok kao obveznik ne bi mogao primiti nagrade od strane jedinice lokalne ili regionalne samouprave.

U odnosu na obavljanje poslova predstavnika stanara Povjerenstvo smatra kako se radi o povremenim i privremenim poslovima te obveznik iste može obavljati uz primanje naknade koju je dužan navesti u imovinskoj kartici.

Isto tako, obveznik sukladno članku 17. stavku 3. ZSSI-a može uz obnašanje dužnosti sudjelovati na stručnim skupovima i panel radionicama u svojstvu predavača te stručnog organizacijskog tijela kao i pisati članke za časopise i tiskovine ta za navedeno ostvarivati honorar, budući da se radi o obavljanju edukacijske djelatnosti. Povjerenstvo pritom napominje obvezniku kako je dužan ostvareni honorar prijaviti prilikom podnošenja imovinske kartice.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Petar Matković, putem e-maila
2. Objava na internetskoj stranici Povjerenstva
3. Pismohrana